b'\n_START_ARTICLE_\nSabine Bergmann-Pohl\n_START_PARAGRAPH_\nSabine Bergmann-Pohl (neiup\xc3\xb5lvenimi Sabine Schulz; s\xc3\xbcndinud 20. aprillil 1946 Eisenachis) on saksa arst ja endine Saksamaa poliitik._NEWLINE_Sabine Bergmann-Pohl on p\xc3\xa4rit arstide perekonnast. Keskkooli l\xc3\xb5petamise j\xc3\xa4rel 1964. aastal tahtis ta \xc3\xbclikoolis meditsiini \xc3\xb5ppida, kuid teda ei lubatud esialgu k\xc3\xb5rgkooli \xc3\xb5ppima. 1964\xe2\x80\x931966 oli ta Berliini Humboldti \xc3\x9clikooli juures kaheaastasel kohtumeditsiini praktikal. 1966\xe2\x80\x931972 \xc3\xb5ppis Sabine Bergmann-Pohl Berliini Humboldti \xc3\x9clikoolis meditsiini. 1972\xe2\x80\x931979 oli ta internatuuris spetsialiseerudes pulmonoloogiale. 1980\xe2\x80\x931985 t\xc3\xb6\xc3\xb6tas ta Ida-Berliinis polikliiniku osakonnajuhatajana ning 1985\xe2\x80\x931990 kopsuhaiguste ja tuberkuloosi rajooniosakonna juhatajana._NEWLINE_1981. aastal astus Sabine Bergmann-Pohl Kristlik Demokraatlikku Liitu. 18. m\xc3\xa4rtsil 1990 valiti ta esimestel vabadel parlamendivalimistel Saksa DV-s Rahvakoja liikmeks. 5. aprillil valiti ta Rahvakoja presidendiks (parlamendi juhatajaks). Enne seda oli Saksa DV Riigin\xc3\xb5ukogu esimehe kui Saksa DV (nominaalse) riigipea ametikoht kaotatud ning Rahvakoja president oli \xc3\xbchtlasi ka Saksa DV riigipea. Rahvakoja presidendi ametikohal oli ta kuni 2. oktoobrini 1990, ta oli viimane Saksa DV riigipea. Saksamaa Kristlik-Demokraatliku Liidu ja Saksa DV Kristlik-Demokraatliku Liidu \xc3\xbchinemiskonverentsil 1.\xe2\x80\x932. oktoobril 1990 valiti ta partei presiidiumisse, kuhu ta kuulus kuni 1992. aastani. 3. oktoobril 1990 sai ta eri\xc3\xbclesannetega ministriks. 2. detsembril 1990 valiti ta Saksamaa Liidup\xc3\xa4eva. Alates 1991. aasta algusest kuni 1998. aastani oli ta Tervishoiuministeeriumi parlamentaarne riigisekret\xc3\xa4r. 1998\xe2\x80\x932002 oli Sabine Bergmann-Pohl Liidup\xc3\xa4eva liige. 1990\xe2\x80\x932015 oli ta Saksamaa Puuetega Inimeste \xc3\x9cldliidu patroon. 2003\xe2\x80\x932012 oli ta Punase Risti Berliini piirkonna president ja alates 2013. aastast on aupresident. Alates 2007. aastast on ta Rahvusvahelise Liidu (Internationaler Bund) asepresident.'